ΑΠΌΦΑΣΗ BiH/8/2006 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ της 15ης Μαρτίου 2006 για την τροποποίηση της απόφασης BiH/1/2004 όσον αφορά την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και της απόφασης BiH/3/2004 σχετικά με τη σύσταση της επιτροπής συνεισφερόντων για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη (2006/267/ΚΕΠΠΑ) Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη τη συνθήκη για την Ευρωπαϊκή Ένωση, και ιδίως την τρίτη παράγραφο του άρθρου 25, Εκτιμώντας τα ακόλουθα: (1) H Επιτροπή Πολιτικής και Ασφάλειας υιοθέτησε, στις 21 Σεπτεμβρίου 2004, την απόφαση BiH/1/2004 (1) και, στις 29 Σεπτεμβρίου 2004, την απόφαση BiH/3/2004 (2). (2) Ύστερα από τη σύσταση του διοικητή επιχειρήσεων της ΕΕ για τη συνεισφορά της Πρώην Γιουγκοσλαβικής Δημοκρατίας της Μακεδονίας, η Στρατιωτική Επιτροπή της Ευρωπαϊκής Ένωσης (EUMC) συμφώνησε να συστήσει στην Επιτροπή Πολιτικής και Ασφάλειας να δεχθεί τη συνεισφορά της Πρώην Γιουγκοσλαβικής Δημοκρατίας της Μακεδονίας. (3) Σύμφωνα με το άρθρο 6 του πρωτοκόλλου σχετικά με τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και την υλοποίηση αποφάσεων και δράσεων της Ευρωπαϊκής Ένωσης οι οποίες έχουν επιπτώσεις στην άμυνα. Κατά συνέπεια, η Δανία δεν συμμετέχει στη χρηματοδότηση της επιχείρησης. (4) Το Ευρωπαϊκό Συμβούλιο της Κοπεγχάγης ενέκρινε, στις 12 και 13 Δεκεμβρίου 2002, δήλωση σύμφωνα με την οποία οι διευθετήσεις «Βερολίνο +» και η υλοποίησή τους θα έχουν εφαρμογή μόνο σε όσα κράτη μέλη της Ευρωπαϊκής Ένωσης είναι ταυτόχρονα είτε μέλη του ΝΑΤΟ, είτε μέρη της «Εταιρικής σχέσης για την ειρήνη», και έχουν, ως εκ τούτου, συνάψει διμερείς συμφωνίες ασφάλειας με το ΝΑΤΟ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης BiH/1/2004 αντικαθίσταται από το ακόλουθο παράρτημα: «ΠΑΡΑΡΤΗΜΑ ΚΑΤΑΛΟΓΟΣ ΤΩΝ ΤΡΙΤΩΝ ΚΡΑΤΩΝ ΠΕΡΙ ΤΩΝ ΟΠΟΙΩΝ ΤΟ ΑΡΘΡΟ 1 - Αλβανία - Αργεντινή - Βουλγαρία - Καναδάς - Χιλή - Πρώην Γιουγκοσλαβική Δημοκρατία της Μακεδονίας (FYROM) - Μαρόκο - Νέα Ζηλανδία - Νορβηγία - Ρουμανία - Ελβετία - Τουρκία». Άρθρο 2 Το παράρτημα της απόφασης BiH/3/2004 αντικαθίσταται από το ακόλουθο παράρτημα: «ΠΑΡΑΡΤΗΜΑ ΚΑΤΑΛΟΓΟΣ ΤΩΝ ΤΡΙΤΩΝ ΚΡΑΤΩΝ ΠΕΡΙ ΤΩΝ ΟΠΟΙΩΝ ΤΟ ΑΡΘΡΟ 3 ΠΑΡΑΓΡΑΦΟΣ 1 - Αλβανία - Αργεντινή - Βουλγαρία - Καναδάς - Χιλή - Πρώην Γιουγκοσλαβική Δημοκρατία της Μακεδονίας (FYROM) - Μαρόκο - Νέα Ζηλανδία - Νορβηγία - Ρουμανία - Ελβετία - Τουρκία». Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 15 Μαρτίου 2006.

[Source: multi_eurlex | Tokens: 2526]